  Майя Бывальцева 15-тӥ толсуре удмурт кылбурчи Татьяна Чернова аслаз вордӥськем нуналаз кык выль бичетъёсыныз тодматӥз – «Туривесь» но «Тӧдьы пужыё инкуазе». Удмуртиысь йӧскалык лыдӟетъюртын ортчем ужрадэ матысь адямиосыз, эшъёсыз, гожъясьёс, тодосчиос, журналистъёс люкаськизы, соос пӧлын ивортодэтъя «Удмуртия» агентстволэн корреспондентэз. Татьяна Черновалэн та дырозь 11 арскын куинь кылбур бичетъёсыз потӥзы. Но со вал кылем даур пумын ини, вис 20 арлэсь кема луиз. Озьы «Туривесь» книгаяз 1990-тӥ аръёсы но 2000-тӥ аръёслэн кутсконазы гожтэм ужъёсыз пыризы. Асьтэос валаськоды, кыӵе вал со 90-тӥ аръёс. Ваньмыз со – мылкыдъёс, адӟонъёс со аръёсысь, секыт улонэ, уката но со вакытэ, 2000-тӥ аръёслэн кутсконзы, секытэсь вал – соос татчы, мынам кылбуръёсам, пыӵазы Татьяна Чернова, кылбурчи Удмурт кун университетысь Удмурт кылосбуръя, финно-угроведения но журналистикая институтлэн кивалтӥсез, фольклорист, кылосбур тодосъя кандидат Галина Глухова выль бичетысь котькуд кылбурез шедевр шуыса пусйиз. Солэн кылъёсызъя, Татьяна Черновалэн лирической героиняез, азьвыл бичетъёсаз сямен ик, ассэ шӧтэм, яратыны луонтэм кышномуртэн лыдъя, озьы ке но, со воштӥськиз. Та кылбур бичетын солэн лирической героиняез воксё мукет. Со табере уг возьма яратонэз, но ас понназ, шыпыт, со оске. Яратонэз солэн одно ик лыктоз на, шуэ со, ассэ ачиз буйгатыса. <…> Лирической героиня потэмын курадӟон пыр, мӧзмон пыр, куректон пыр, шуд но яратон пыр. Та вить валтӥсь тодметъёсын кыдам кышномурт Галина Глухова, кылосбур тодосъя кандидат Озьы ик со кылбурчилэсь кылын шудыны быгатэмзэ пусйиз. Сое яркыт возьматэ, кылсярысь, «Ул... тӥя... мын...» кылбурез. Ултӥям калык. Ултӥям зэмлык. Ултӥям кышно. Мон – ултӥямо... Мон... ул... тӥ... я... мо... Оло, та – юмок? Оло, зэм ик но Мон ултӥямон? Мон... ул... тӥ... я... мын... Ул но – тӥя, мын? Тӥя – мын? Мон-а тӥямын? Мын! Литератураез эскерись, кылосбур тодосъя кандидат Александр Шкляев «кылбуръёс туж импрессионистической» шуыса вераз. Сюрс пӧртэм пушдуднне шӧдонъёс, одӥг мылкыдэз мукетыз воштэ. Соин ик огъя суредэз валаны секыт, шуэ тодосчи, но куке со «рациональной осмысление» доры вуэ, соку сӧрымтэ кылбур пӧрме. Удмуртиысь лулчеберетъя министр Владимир Соловьёв пусйиз, ты кылбур бичетэз поттон аслаз кылбурчилэн гинэ улоназ ӧвӧл, котькуд лыдӟисьлэн улоназ бадӟым ужрад луэ. Поэтлэн та улонын интыез туж бадӟым. Кылбур гожтӥськиз, и со аслаз улонэныз улэ ини. Сое, конечно, котькуд нунал лыдӟыса уд пукы, сое ваньзэ уд дышеты, но адями мылкыдызъя книгаез кутӥз, учкиз но шедьтӥз ке туннэ настроениезлы кельшись кылбур, бӧрдэм но потэ кытӥ лыдӟиськод ке, кытӥяз, наоборот, шулдыргес улэм потэ Владимир Соловьёв, Удмуртиысь лулчеберетъя министр «Туривесь» бичет быдӟалаезъя пичи гинэ, но кылбурчи вань гожтэм ужъёсыныз бадӟым книга поттыны оскытӥз. Кылбурет книга ӧвӧл сыӵе зӧк луыны кулэ, кисыын мед луоз нуллыны. Куке «Избранное» потто юбилеелы, али юбилее ӧвӧлгес ай, соку та-а-азӧкта потто (серекъяса, чиньыосыныз ньыль-вить сантиметр котыр возьматӥз – ред.) Татьяна Чернова, кылбурчи Бадӟым книгаяз мадьяр кылэ берыктэм ужъёсызлы но инты шедёз, вылды. Али «Тӧдьы пужыё инкуазе» бичетаз удмурт но мадьяр кылъёсын кылбуръёсыз потӥзы, соосты кылбурчи, крезьгурась, артистэн Роберт Лацко Вашш берыктӥз. Книгаез поттыны Татьяна Черновалэн бадӟымез нылыз Анастасия кузпалыныз Миклош Дэметэрен юрттӥзы. Кылбуръёсты кык кылын лыдӟизы пичиез нылыз Алёна (Даради Лели), озьы ик УдГУ-ын ужась мадьяр дышетӥсьёс. Татьяна Черновалэн тросэз кылбуръёсыз кырӟанлы пӧрмизы. Соосты Удмуртиысь калык артистка Надежда Уткина, Уткин агай-вынъёс, «Зарезь» группа, Эльвира Панченко, Любовь Быкова быдэстӥзы.  Тегъёс: Лулчеберет Ижкар Удмуртия книгаос кылбурет  